Imtella' Ġunju 25, 2020 Direttiva ġdida Ewropea dwar it-trakkijiet li jġorru l-merkanzija qed titqies minn pajjiżi bħal Malta li ser tipprova ssewwi inġustizzja mas-sewwieqa mill-Ewropa tal-Lvant, billi toħloq inġustizzji oħra ma' pajjiżi fil-periferija, speċjalment mal-gżejjer, u possibilment ser timmina l-kunċett tas-suq ħieles fil-qasam tas-servizzi. Ix-xahar id-dieħel fi Brussell, l-ewroparlamentari mistennija jieħdu vot finali fuq direttiva kontroversjali li ser timponi spejjeż kbar fuq kumpaniji tal-loġistika li jġorru l-merkanzija fl-Ewropa. Il-Kap Eżekuttiv ta' Express Trailers Franco Azzopardi qal li b'din id-direttiva, il-kumpanija kull 8 ġimgħat se jkollha ġġib t-trakk Malta flok jibqa' jopera mil-bażi tagħhom f'Genoa, l-Italja. Spjega li l-kumpanija ser ikollha żżid il-flotta, li jfisser li trid tinvesti fi trakk li jiswa mal-€100,000 għal kull 8 trakkijiet li għandha. Is-sur Azzopardi fisser li direttiva tagħmel restrizzjonijiet oħra fuq l-operat li prinċipalment saru biex jipproteġu sewwieqa mil-Lvant tal-Ewropa li huwa meqjusa li qed ikunu sfruttati. "Min ikun iġib affarijiet li huma voluminużi u li l-prezz tagħhom fis-suq mhux għoli, il-freight, li hu l-istess għal kulħadd bit-tunnellata, għalih se jiġi għoli. Skont statistika Amerikana hu mifhum li fil-medja l-freight jirrapreżenta 18% tal-prezz tal-bejgħ. Jekk din se tiżdied b'10%, mela t-18 se jsir 20%." Il-kamra tal-intrapriżi żgħar u medji u l-Malta Business Bureau qalu li l-ispejjeż addizzjonali b'din id-direttiva ser jispiċċa fuq in-negozji u l-konsumatur. "Min ikun żgħir dil-liġi se taqtgħalu saqajh, għax jekk għandek trakk wieħed jew tnejn, ma taffordjax iġġibu Malta kull tmien ġimgħat. Ħa tiġi 'out of business'," qal Paul Abela mill-Kamra tal-Intrapriżi Żgħar u Medji. "F'dan il-każ minħabba li l-ispejjeż ta' ċertu proviżjonijiet deċizi fid-direttiva, la se jżidu fil-produttività tal-kumpaniji u lanqas fl-operat kummerċjali tagħhom, l-operaturi iridu jagħmlu l-għażla u kif diġa qalu pubblikament qed tiġi kunsidrata li jżidu l-prezzijiet tas-servizzi lejn il-konsumatur," qal Daniel Debono mill-Malta Business Bureau. Il-Malta Business Bureau, li għandha wkoll rappreżentanza fi Brussell, qed targumenta fost oħrajn li din id-direttiva tmur kontra s-suq ħieles fil-qasam tas-servizzi u anke kontra l-istrateġija tal-ambjent għaliex ser isiru vjaġġi żejda bla bżonn. L-ewroparlamentari Josianne Cutajar, mill-kumitat dwar it-trasport, spjegat li t-tifsila tal-abbozz bdiet qabel setgħet isemma' l-pozizzjoni ta' Malta. Dr Cutajar qalet li din id-direttiva firdet l-Unjoni Ewropea, mhux skond l-alleanza tal-partiti imma skond l-interessi tal-pajjiżi membri. "Hemm gżejjer oħra bħal Ċipru, ksibna anke u qegħdin f'kuntatt ma' stakeholders, mhux biss bħal MBB u dawk li qegħdin fis-settur li jirrapreżentaw l-interessi anke fuq livell Ewropew, imma anke ma' kollegi li ġejjin minn gżejjer bħaċ-Ċiprijotti li jifmhu s-sitwazzjoni tagħna. Hi sta għalina li ġejjin mill-gżejjer li nkomplu nwasslu l-messaġġ, għax aħna nifmhu s-sitwazzjoni,." Fi Frar il-Gvern Malti qal li ngħaqad ma' tmien pajjiżi oħra li ħadu pożizzjoni kontra din id-direttiva. Il-ministeru għat-trasport ma xtaqx jikkumenta dwar x'passi oħra se jittieħdu biex din id-direttiva jkollha impatt mill-anqas fuq Malta.